Frank Aaen (EL), 2009-04-02:
Hver gang vi har den her debat i Folketinget om OSCE, siger alle, at det er meget vigtigt.
Og det, man så måske kan overveje, er, om det så bliver ved det, eller om der også gøres noget for at styrke den her organisation og bruge den mere, end det er tilfældet.
Jeg er bange for, at det ikke er sådan, at understregningen af, at det er en vigtig organisation, og at det er en god beretning, regeringen er kommet med, også betyder, at regeringen lægger mere energi i at styrke organisationen.
Hvis vi ser på, hvordan verdens militærpolitik og sikkerhedspolitik i højere og højere grad er baseret på bomber og krig - værst i Irak og meget slemt, som det foregår i Afghanistan - og at det første, der bliver nævnt, hver gang man ser et problem, faktisk er, hvordan man kan løse problemet militært, synes jeg i virkeligheden, at der er brug for, at man begynder at tænke anderledes.
Jeg synes, det er meget ærgerligt, at den Forsvarskommission, der lige har afsluttet sit arbejde, konkluderer, at vi bare skal fortsætte den siddende regerings politik med en aktivistisk udenrigspolitik med vægt på internationale militære operationer i regi af NATO eller sammen med forskellige alliancepartnere, og at sikkerhedspolitik på en måde bliver gjort næsten identisk med forsvars- og militærpolitik.
Jeg synes også, at det var lidt ærgerligt, at vi i går skulle have en diskussion om NATO, som også bare gik ud på, at NATO som militæralliance skulle styrkes, i stedet for at se på om der måske var brug for nogle andre veje til at øge sikkerheden i verden end bare at styrke NATO og forestille sig nye Afghanistanoperationer.
Altså, på nogle måder er vi jo - det er ikke så slemt endnu, men jeg synes, at der er nogle betænkelige træk i udviklingen - også i Europa på vej i retning af en ny kold krig, hvor NATO altså på den ene side udvider og rykker tættere og tættere på Rusland.
Nu ved folk her formentlig, at jeg ikke er en stor tilhænger af Putin, nærmest modsat, men alligevel kan man jo godt forstå, at et land ser med bekymring på, at en militæralliance, det ikke er medlem af, rykker tættere og tættere på dets grænser og samtidig erklærer, at den vil opbygge et missilforsvar, der kun kan opfattes som værende aggressivt i forhold til det pågældende lands, altså Ruslands, mulighed for at kunne forsvare sig.
Vi ser altså også svaret, at Rusland igen begynder at flyve med strategiske bombefly tæt langs de nordiske grænser f.eks., tæt på Vesteuropa, hvor vi bestemt ikke har brug for, at der kommer bombefly flyvende.
Eller vi ser, at Rusland genåbner en stor flådebase i Middelhavet for på den måde at kunne øge sin tilstedeværelse på havene.
Det er altså ikke noget, der bringer os i den rigtige retning, hverken fra den ene side eller fra den anden side.
Der er det jo altså fint - nu må vi se, hvad det bliver til - at Obama har erklæret, at man nu vil prøve at få en ny politik i forhold til Rusland, og at man igen vil sætte fart i atomnedrustningen.
Altså, det er jo ikke sikkert, at der skal laves en ny struktur, men det hele peger jo i retning af, at man styrker OSCE, som jo altså har den fordel, at alle lande i Europa er med, og som kan gøres til et vigtigt samarbejdsorgan, der styrker sikkerhed i Europa.
Jeg synes godt, man kunne bede regeringen om at prøve at udvikle noget mere, hvordan OSCE kan anvendes mere aktivt i stedet for at fokusere på NATO og på alliancen med USA.
Jeg vil også sige, at OSCE i forhold til demokrati og menneskerettigheder også er meget vigtig og bestemt også bør betones, fordi vi jo alle sammen kan se, at demokratiske rettigheder og menneskerettigheder er under pres i den såkaldte krig mod terror.
Der kunne OSCE også have en gavnlig rolle sammen med Europarådet.
Til sidst vil jeg bare sige, som andre også har været inde på, at den vigtige aktivitet med valgobservationer, hvor OSCE er med til at sikre, at valg foregår på en ordentlig måde, synes vi også godt man kunne styrke, for vi ved jo, at der er stor diskussion om, hvordan de her valgobservationer fungerer, om de fungerer godt nok.
Der ville det også være fint, hvis den danske regering i højere grad gjorde en indsats for at få dem til at fungere bedre.
Vi er altså positive over for OSCE som institution.
Vi mener, at den kan bruges meget mere aktivt, end det er tilfældet, og det vil vi gerne opfordre regeringen til at gøre noget ved.